LV Eiropas Savienības Oficiālais Vēstnesis L 333/89

KOMISIJAS ĪSTENOŠANAS REGULA (ES) 2015/2405

(2015. gada 18. decembris),

ar ko atver ES tarifu kvotas Ukrainas izcelsmes lauksaimniecības produktiem un paredz to pārvaldību

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 187. panta a) punktu,

tā kā:

(1) Ar Padomes Lēmumu 2014/668/ES (2) Savienības vārdā atļāva parakstīt Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses (3) (“nolīgums”), attiecībā uz konkrētiem nolīguma noteikumiem. Nolīguma 29. panta 1. punktā ir paredzēts, ka Ukrainas izcelsmes precēm samazina vai atceļ muitas nodokļus saskaņā ar nolīguma I nodaļas IV sadaļas I-A pielikumu. Minētā pielikuma papildinājumā iekļauti importa tarifa kvotu saraksti konkrētām Ukrainas izcelsmes precēm, tostarp lauksaimniecības produktiem, kas ir Regulas (ES) Nr. 1308/2013 darbības jomā.

(2) Kamēr nolīgums vēl netiek provizoriski piemērots, saskaņā ar Eiropas Parlamenta un Padomes Regulu (ES) Nr. 374/2014 (4) konkrētām Ukrainas izcelsmes precēm tika atvērtas importa tarifa kvotas 2014. un 2015. gadam, un tās pārvaldīja Komisija, ievērojot rindas kārtības principu saskaņā ar Komisijas Regulu (EEK) Nr. 2454/93 (5).

(3) Nolīgumu provizoriski piemēros no 2016. gada 1. janvāra. Tādēļ 2016. gada 1. janvārī ir jāatver gada importa tarifa kvotas lauksaimniecības produktiem, kuri uzskaitīti nolīguma I nodaļas IV sadaļas I-A pielikumā.

(4) Kā paredzēts nolīgumā, lai saņemtu tarifa koncesijas, kuras paredzētas šajā regulā, pielikumā minētajiem produktiem būtu jāpievieno izcelsmes apliecinājums.

(5) Kombinētajā nomenklatūrā (KN), kas iekļauta I pielikumā Padomes Regulai (EEK) Nr. 2658/87 (6), kurā grozījumi izdarīti ar Komisijas Īstenošanas regulu (ES) Nr. 1101/2014 (7), ir ietverti jaunie KN kodi, kuri atšķiras no nolīgumā minētajiem. Tādējādi šīs regulas pielikumā būtu jāatspoguļo jaunie KN kodi.

(6) Nolīgumu daļēji provizoriski piemēros no 2016. gada 1. janvāra. Šī regula būtu jāpiemēro no 2016. gada 1. janvāra, lai nodrošinātu ar nolīgumu piešķirto tarifa kvotu efektīvu piemērošanu un pārvaldīšanu.

(7) Šajā regulā paredzētie pasākumi ir saskaņā ar Muitas kodeksa komitejas atzinumu,

IR PIEŅĒMUSI ŠO REGULU.

1. pants

ES tarifa kvotas atver pielikumā uzskaitītajiem Ukrainas izcelsmes produktiem.

2. pants

Muitas nodokļus, kas piemērojami to produktu importam Savienībā, kuri uzskaitīti pielikumā un kuru izcelsme ir Ukrainā, aptur, ievērojot attiecīgās tarifa kvotas, kuras izklāstītas šīs regulas pielikumā.

3. pants

Pielikumā uzskaitītajiem produktiem pievieno izcelsmes apliecinājumu, kā izklāstīts Asociācijas nolīguma starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses, I protokola III pielikumā.

4. pants

Pielikumā noteiktās tarifu kvotas pārvalda Komisija saskaņā ar Regulas (EEK) Nr. 2454/93 308.a, 308.b un 308.c pantu.

5. pants

Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

To piemēro no 2016. gada 1. janvāra.

Šī regula uzliek saistības kopumā un ir tieši piemērojama visās dalībvalstīs. Briselē, 2015. gada 18. decembrī Komisijas vārdā – priekšsēdētājs Jean-Claude JUNCKER

(1) OV L 347, 20.12.2013., 671. lpp.

(2) Padomes 2014. gada 23. jūnija Lēmums 2014/668/ES par to, lai Eiropas Savienības vārdā parakstītu un provizoriski piemērotu Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses, attiecībā uz nolīguma III sadaļu (izņemot noteikumus par attieksmi pret trešo valstu valstspiederīgajiem, kas kā darba ņēmēji likumīgi nodarbināti otras Puses teritorijā) un IV, V, VI un VII sadaļu, kā arī saistītajiem pielikumiem un protokoliem (OV L 278, 20.9.2014., 1. lpp.).

(3) Asociācijas nolīgums starp Eiropas Savienību un tās dalībvalstīm, no vienas puses, un Ukrainu, no otras puses (OV L 161, 29.5.2014., 3. lpp.).

(4) Eiropas Parlamenta un Padomes 2014. gada 16. aprīļa Regula (ES) Nr. 374/2014 par muitas nodokļu samazināšanu vai atcelšanu Ukrainas izcelsmes precēm (OV L 118, 22.4.2014., 1. lpp.).

(5) Komisijas 1993. gada 2. jūlija Regula (EEK) Nr. 2454/93, ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi (OV L 253, 11.10.1993., 1. lpp.).

(6) Padomes 1987. gada 23. jūlija Regula (EEK) Nr. 2658/87 par tarifu un statistikas nomenklatūru un kopējo muitas tarifu (OV L 256, 7.9.1987., 1. lpp.).

(7) Komisijas 2014. gada 16. oktobra Īstenošanas regula (ES) Nr. 1101/2014, ar ko groza I pielikumu Padomes Regulā (EEK) Nr. 2658/87 par tarifu un statistikas nomenklatūru un kopējo muitas tarifu (OV L 312, 31.10.2014., 1. lpp.).